तपेश के धोखे ने प्रीति को अकेला कर दिया, पलाश का प्यार उसके मन में फिर हलचल मचाने लगा
वह जितना उसे अपने से परे धकेलने की कोशिश कर रही थी, उतना ही ज्यादा वह उसके दिलो-दिमाग पर हावी रहने लगा था।
आईने के सामने खड़ी हुई तो उसे एहसास हुआ कितने दिन हो गए हैं उसे खुद को ठीक से निहारे। रोज सुबह ऑफिस जाने के लिए भागते-दौड़ते बाल बनाती है और एक बिंदी चिपका कर निकल जाती है। सजने-संवरने का उसे शौक नहीं है, ऐसा कहना गलत होगा। पर हां, बहुत ज्यादा लीपापोती पसंद नहीं है। मेकअप तो खैर उसने कभी नहीं किया।
बिंदी लगाने का बेहद शौक था... था ही कहेगी, पहले लिक्विड बिंदी से अलग-अलग डिजाइन बनाया करती थी। यहां तक कि पहनावे पर जो डिजाइन बना होता था, वैसे ही बिंदी को भी आकार दे देती थी। अब तो उसके लिए भी टाइम नहीं मिलता या शायद ऐसा करने का मन ही नहीं करता। एहसास मरने लगे हैं। धीरे-धीरे सजना-संवरना, खिला-खिला रूप... यह सब भी एहसासों से ही जुड़ा होता है, मन की खुशी के साथ जुड़ा होता है।
खुशी किसी नदी की तरह होती है जो हमेशा कल-कल कर बहना चाहती है। इश्क की लहरों के साथ अठखेलियां करना चाहती है। लहरें ही तो हैं जो नदी को जीवंत बनाए रखती हैं, वरना वह तो यूं ही शांत बहती रहे। वह इश्क ही तो है जिसकी लहरों के साथ छेड़छाड़ करते हुए वह जीना चाहती थी, हाथों को फैलाकर खुले आकाश के नीचे इश्क की नदी में तैरना चाहती थी।
वह तो चल ही रही थी तपेश का हाथ थामे इश्क की नदी पर छप-छप करते कि न जाने कैसे भंवर आ गया और हाथ छूट गया! आखिर क्यों वह तपेश के प्यार में इतनी बावरी हो गई थी कि देख ही नहीं पाई कि वह तो उसे धोखा दे रहा है। प्यार के हिंडोले पर उसके साथ बैठ एक तरफ मस्ती में झूम रहा है तो दूसरी ओर शिखा के साथ जीने-मरने की कसमें खा रहा है। कितनी अदा से तपेश ने उसके साथ प्यार का नाटक किया और वह इश्क की नदी में उस पर भरोसा कर तैरती रही।
“सादगी नहीं, एक ग्लैमर्स लुक तुम पर अच्छा लगता है। हमेशा बन-संवर कर रहा करो प्रीति। और तुम्हारी इन बिंदियों को तो आते-जाते लोग भी देखने के लिए रुक जाते हैं। तब बहुत जलन होती है। कोई और क्यों देखे तुम्हें। पर लोग भी क्या करें एकदम कलात्मक डिजाइन जो सजा लेती हो माथे पर। इंद्रधनुष जैसे तुम्हारी भौंहों के बीच लहरा जाता है। गजब की पेंटर हो। कैनवास ही नहीं, खुद को रंगों से सजाने का हुनर भी है तुममें।” तपेश की बातें सिहरा जाती थीं प्रीति को।
कोई इतना चाहने वाला इंसान कैसे झटके से हाथ छुड़ा, आंखें फेरकर जा सकता है? विश्वास उसे आज भी नहीं होता।
‘तुम्हारे धोखे, तुम्हारे झूठ ने मेरी जिंदगी को वीरान कर दिया है, इश्क की नदी सूख गई है, तपेश! कोई मजबूरी थी तो बता देते, कुछ तो कहते। चलो मुझमें ही कमियां निकाल सारा दोष मुझ पर डाल देते। तब इतनी पीड़ा नहीं होती! अब तो दिन-रात यही सोचते निकलते हैं कि आखिर ऐसा क्या हुआ जो तुमने शिखा से शादी कर ली। प्यार तो नहीं करते तुम उससे। मेरा मन यह मानने को तैयार ही नहीं है।
तुमने बेशक मुझे धोखा दिया, पर मुझे अपने प्यार पर भरोसा है। तुम्हारे साथ बीते दिनों पर भरोसा है। चाहे कोई कुछ भी कहे, नाटक नहीं हो सकता तुम्हारा प्यार। तुमने भी कितनी बार मेरे साथ इश्क की नदी पार की थी तपेश।’
“आज बहुत उदास हैं मैडम?” न जाने कैसे पढ़ लेता है पलाश उसका चेहरा।
“नहीं। मैं ठीक हूं। प्रोजेक्ट रिपोर्ट तैयार है क्या?” प्रीति ने रूखे स्वर में पूछा। जानती है कि पलाश का काम हमेशा परफेक्ट रहता है। अगर गलती कभी हो भी जाए तो फौरन सीखकर उसे दोहराता नहीं है। वह उससे उम्र दोनों में छोटा है, हालांकि उसकी क्वालिफिकेशन और अनुभव प्रीति से कम नहीं है, पर चूंकि इस ऑफिस में उसने छह महीने पहले ही ज्वाइन किया है, इसलिए उसे प्रीति को रिपोर्ट करना होता है।
वह जानबूझकर उससे रुखाई से बात करती है। समझ रही है कि वह उसे पसंद करता है, उससे प्यार करने लगा है। और प्रीति नहीं चाहती कि वह किसी तरह की उम्मीद पाले। सीधे-सीधे कुछ नहीं कह सकती, क्योंकि पलाश ने कभी अपने मन की बात कही नहीं है। बस उसकी आंखें सब कह जाती हैं। वह उसे और आगे बढ़ने से रोकना चाहती है।
“ठीक है, मैं पढ़कर बताती हूं। मेहता एंड संस के साथ शाम को मीटिंग है तो उसके लिए प्रेजेंटेशन तैयार करनी होगी। इस फाइल में मैंने सारे पाइंट्स लिख दिए हैं। उन्हें समझ पीपीटी बना लो,” प्रीति ने उसे फाइल पकड़ाते हुए कहा।
“ओके मैडम। आपके लिए कुछ मंगवाऊं क्या? आपने नाश्ता किया है कि नहीं?” पलाश का पूछना अच्छा लगा उसे, पर चिढ़ते हुए बोली, “मि. पलाश, मैं बच्ची नहीं हूं। अपना ख्याल रख सकती हूं। आप जा सकते हैं।”
“कहां रख सकती हैं आप अपना ख्याल,” वह बुदबुदाया और तेजी से उसके केबिन से बाहर निकल गया।
वह जितना उसे अपने से परे धकेलने की कोशिश कर रही थी, उतना ही ज्यादा वह उसके दिलो-दिमाग पर हावी रहने लगा था। जब-तब मुस्कराता हुआ कुछ ऐसा कह जाता जो प्रीति को अच्छा लगता। बेशक वह उसे डांट कर केबिन से बाहर का रास्ता दिखा देती।
आप बेशक किसी से प्यार न करें, पर दूसरा अगर इश्क की नदियां पार करने के लिए तूफानों का सामना करने को भी तैयार हो तो प्यार धीरे से ही सही, पर दस्तक दे ही जाता है।
तपेश की यादों, उसके धोखे और उस अनुत्तरित सवाल कि वह आखिर क्यों गया, के चक्र में उलझी प्रीति के लिए आसान नहीं था पलाश की आंखों में उमड़ते प्यार को अपनी मुट्ठियों में भर लेना।
वह तो रुकने को तैयार ही नहीं था। लगातार दस्तक दे रहा था उसके मन के बंद पड़े कपाटों पर। मानो जिद हो कि उन्हें खोलकर ही रहेगा।
“नादान हो तुम पलाश,” एक दिन कह ही दिया था प्रीति ने। इस बार शब्दों में रुखाई नहीं थी। “तुम मुझसे उम्र में छोटे हो, कम से कम यह बात तो समझो।”
“उम्र में छोटा हूं, पर न तो नादान हूं और न ही बच्चा,” वह ढिठाई से बोला। “तीस साल का हूं। प्यार का मतलब जानता हूं। आप पांच से छह साल मुझसे बड़ी हैं, पर सच कहूं नादान तो मुझे आप लगती हैं। जो पीछे रह गया, उसके साथ कदम मिलाकर चलने की कोशिश में अपनी चाल धीमी कर लेना क्या समझदारी है?”
चौंकी थी प्रीति! क्यों दिखा रहा है वह सच? वह भ्रम में ही जीना चाहती है जैसे अब तक जीती आई है कि तपेश लौटकर आएगा एक दिन, कम से कम उसके सवालों का जवाब देने।
“मैं तुमसे प्यार नहीं करती,” प्रीति को लगा उस पर प्रहार करना ही सही रहेगा ताकि पलाश अपनी राह बदल ले।
“करने लगोगी, मुझे भरोसा है अपने ऊपर। मेरे साथ जब इश्क की नदियां पार करोगी तो मैं लहर बन तुम्हें अपने प्यार से सराबोर कर दूंगा। यकीन तो करके देखो मुझ पर।”
“मैं पहले भी इश्क की नदी पार कर चुकी हूं पलाश। दुबारा डूबना नहीं चाहती।”
“थाम लो मेरा हाथ, नहीं डूबने दूंगा,” पलाश ने उसकी ओर अपना हाथ बढ़ाते हुए कहा। उसकी आंखों से बहते प्यार को प्रीति चाहती है मुट्ठियों में कैद करना, लेकिन डर और हिचक रोक रही है उसे।
“आज शाम बोटिंग करने चलोगी? मेरे साथ तैरकर इश्क की नदी पार करने से पहले बोटिंग करके देख लो। शायद भरोसा हो जाए,” वह मुस्कराया तो प्रीति उसके गाल पर पढ़ने वाले गड्ढों को चूमने को बेताब हो उठी।
“यह तुम्हारे लिए,” लिक्विड बिंदियों का डिब्बा उसे थमाते हुए वह बोला।
“तुम्हें कैसे पता कि मैं ये बिंदियां लगाती थी?” प्रीति हैरान थी।
“बहुत मुश्किल नहीं है आजकल जानना। इंस्टाग्राम पर फॉलो जो करता हूं,” पलाश की आंखों में शरारत थी।
- सुमन बाजपेयी 
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें